Λουγκελίν Σάντος

Ο Λουγκελίν Μιγκέλ Σάντος Ακίνο (ισπ. Luguelín Miguel Santos Aquino, γενν. 12 Νοεμβρίου 1992) είναι αθλητής του στίβου από τη Δομινικανή Δημοκρατία, συγκεκριμένα δρομέας ταχύτητας που ειδικεύεται στον δρόμο των 400 μέτρων, αγώνισμα στο οπποίο έγινε ο αργυρός Ολυμπιονίκης στο Λονδίνο το 2012, σε ηλικία μόλις 19 ετών. Επίσης κατέκτησε το χάλκινο μετάλλιο στο Παγκόσμιο Πρωτάθλημα Στίβου 2013. Το ατομικό του ρεκόρ στα 400 μ. είναι 44,11 δευτερόλεπτα από το 2015 και αποτελεί από τότε εθνικό ρεκόρ για τη χώρα του, όπως και το ατομικό ρεκόρ του στον κλειστό στίβο (45,80 δευτ. από το 2017).

Ο Λουγκελίν Σάντος γεννήθηκε στον επαρχιακό δήμο Μπαγιαγουάνα της Επαρχίας Μόντε Πλάτα, σε φτωχική οικογένεια. Μια εξαδέλφη του, η Σέλια Ακίνο, συμβούλεψε τον ίδιο και τον νεότερο αδελφό του, τον Χουάντερ, να ασχοληθούν με τον κλασικό αθλητισμό, όπως έκανε εκείνη. Ο Λουγκελίν άρχισε να τρέχει το 2002, και μάλιστα ξυπόλυτος και συχνά νηστικός. Δεν υπήρχε στίβος κοντά στο σπίτι του, και έτσι αθλείτο στο τοπικό γήπεδο του μπέιζμπολ. Αρχικώς ασχολήθηκε με τους δρόμους μεγάλων αποστάσεων, κατόπιν με τις μεσαίες αποστάσεις και τελικώς στα 400 μέτρα, στην ηλικία των 14 ετών.Cavelo Robinson, Javier (26 Ιουλίου 2012): «Luguelín Miguel SANTOS Aquino» . IAAF. Retrieved on 2012-08-24.Marmol, Fellito (28.10.2011): «Luguelin Santos pasó hambre antes de descollar»  (στην ισπανική γλώσσα), Deportes Con Fellito. Retrieved on 2012-08-24.Luguelín Santos, el atleta que no tenía zapatillas  (στην ισπανική γλώσσα). Terra.com.ar, 8 Αυγούστου 2012. Retrieved on 2012-08-24.

Τότε έτρεξε τα 400 μ. σε 53 δευτερόλεπτα και απεφάσισε να ασχοληθεί με το αγώνισμα συστηματικά αφότου συμμετέσχε στο εθνικό σχολικό πρωτάθλημα.Minshull, Phil (20 June 2012). Santos beginning to eclipse Sanchez as the Dominican Republic's track hero - Barcelona 2012. IAAF. Retrieved on 2012-08-24. Οι επιδόσεις του προσέλκυσαν την προσοχή του Χοσέ Λούντβιχ Ρούμπιο, προπονητή και πρώην πρόεδρο της δομινικανής εθνικής ομοσπονδίας στίβου, που ανέλαβε τη συστηματική προπόνηση του αθλητή. Το επόμενο ήδη έτος ο Λουγκελίν Σάντος «κατέβασε» το ατομικό ρεκόρ του στα 47,58 δευτερόλεπτα.

Ο Σάντος ξεπρόβαλε στο διεθνές προσκήνιο όταν κέρδισε δύο χρυσά μετάλλια στους Ολυμπιακούς Αγώνες Νέων του 2010 (επίδοση 47,11 δευτερόλεπτα) και πραγματοποίησε την πρώτη μεγάλη εμφάνισή του στην ανοικτή ηλικιακή κατηγορία στους Παναμερικανικούς Αγώνες του 2011, στη Γουαδαλαχάρα (Μεξικό), όπου πήρε δύο αργυρά μετάλλια (στα 400 μ. και στη σκυταλοδρομία 4×400 μέτρων), αμφότερα με εθνικά ρεκόρ για τη Δομινικανή Δημοκρατία: 44,71 δευτερόλεπτα και 3:00,44 αντιστοίχως.

Παραπομπές

 Εξωτερικοί σύνδεσμοι 
 Ο Λουγκελίν Σάντος στον ιστότοπο του World Athletics

Κατηγορία:Δρομείς ταχύτητας
Κατηγορία:Δομινικανοί Ολυμπιονίκες
Κατηγορία:Αργυροί Ολυμπιονίκες του στίβου
Κατηγορία:Κάτοχοι μεταλλίων του Παγκοσμίου Πρωταθλήματος Στίβου